stanford-oval/wikipedia huggingface dataset:
קשיים בהנקה
קשיים המתרחשים בתחילת תהליך ההנקה > מעגל משוב

הנקה לא טובה עלולה לפצוע את השד, ומקשה על ההמשך. אישה מנסה להניק, לא מצליחה, אבל ממשיכה לנסות כדי להאכיל את תינוקה הרעב ונפצעת אף יותר. ההאכלות התכופות לא מאפשרות לשד זמן להחלים מהפציעה. הנקה משד פצוע מכאיבה מאוד, ומייצרת תחושות שליליות כלפי התהליך (במקום לייצר תחושה של קרבה). נשים רבות חוות תחושה של חוסר בחלב. כל הקשיים האלה גורמים לנשים לוותר על ההנקה ולעבור להאכיל את התינוק בבקבוק.
על מנת להתמודד עם קשיים אלו, ההמלצה היא להניק כמה שיותר כדי לעודד כמה שיותר ייצור חלב, היות שאם האשה ממשיכה להניק, תפוקת החלב גדלה לאחר כמה ימים. תוך כמה ימים נוספים, הכמות של החלב מתאימה את עצמה לכמות שהתינוק יונק בה. ככל שמניקים יותר, משתפרת טכניקת ההנקה, ועם הזמן הגוף והשד מחלימים. עם ייצור מספיק של חלב בשד, והתבססות ההנקה, נשים רבות מצליחות להניק לאורך זמן.
קשיים בהנקה המתרחשים לאחר הימים הראשונים > אחיזה

לאחר תקופת ההתאוששות מהלידה והתייצבות ייצור החלב, יכולות נשים להניק לאורך זמן, אך גם כאן יש נשים שמתקשות להניק. יש נשים ותינוקות שלא מצליחים לייצר הנקה נכונה. אישה יכולה לדעת בדיוק באיזה תנוחה להושיב את התינוק, ומה היא טיבה של האחיזה הטובה שלו בשד, אבל תינוקות לא תמיד נאחזים בצורה טובה, וההנקה לא תמיד עוברת חלק.
לכל אישה יש שדיים בצורה מסוימת. לתינוקות יש פה ולשון בצורה אחרת ולא תמיד יש התאמה בין השניים. עיקרון זה מודגם היטב במיוחד כאשר לאותה האישה יש כמה ילדים, לחלקם קשיים ביניקה ולחלקם לא. כפתרון אפשרי לבעיה זו קיימות פטמות מסיליקון שמתלבשות על השד, ומאפשרות לתינוק לינוק מבלי לפגוע בפטמה.
קשיים בהנקה המתרחשים לאחר הימים הראשונים > תכיפות

כל תינוק אוכל בכמות שונה, ואין דרך לדעת בדיוק כמה הוא אוכל, והאם זה מספיק לו. תינוק יכול לרצות לינוק כל שעה, והאמהות קורסות מתשישות קיצונית. יש נשים שסובלות מכאבים בשדיים לאורך כל תקופת ההנקה. יש נשים שאף על פי שמניקות, או שואבות, לא מצליחות לייצר מספיק חלב בשביל התינוק שלהם.
קשיים בהנקה המתרחשים לאחר הימים הראשונים > בעיות בשד

בהנקה לאורך זמן גם צצות בעיות של בריאות השד, כמו גודש, צינורות חלב סתומים, דלקות בשד ובמקרים חמורים אבצס. כל אלה מקשיים מאוד על ההנקה והרבה נשים עוברות להאכיל את התינוקות שלהם מבקבוק בגלל בעיות כאלה.
הנקה לא יעילה

גם כאשר ההנקה עצמה עוברת חלק, והאשה מצליחה להניק בנינוחות את התינוק לא תמיד ההנקה יעילה. זאת אפשר לגלות במעקבי משקל והתפתחות בטיפת חלב. תינוק שיונק יפה אמור גם לגדול ולהתפתח בהתאם. אם ההנקה לא יעילה התינוק לא יעלה במשקל. חוסר יעילות זה יכול לנבוע מהנקה לא נכונה, חלב אם לא מזין (בעיקר במקרים בהם האישה נמצאת במצבים של לחץ וחרדה), חוסר התאמה בין הכמות שהתינוק צריך לאכול, לכמות שהוא מקבל בהנקה ועוד. במקרים כאלה בטיפות החלב מציעים להוסיף להנקה גם האכלה מבקבוק תמ"ל. כך התינוק ממשיך לינוק ולקבל את חלב האם, אך גם מקבל את מה שהוא צריך מהבקבוק. בתחנות אלה מציעים גם עזרה של יועצת הנקה לעזור לאישה להניק בצורה תקינה (אם זאת הבעיה). במצבים כאלה בהם התינוק מקבל גם וגם, יכול להתפתח מצב שבו התינוק מעדיף את הבקבוק, ואז ההנקה תסתיים, כמו גם יכול להיות מצב שהאם תצליח להתגבר על הבעיה ותחזור להניק באופן מלא.
לחץ חברתי

ארגוני בריאות שונים טוענים כי הנקה היא צורת ההזנה הטובה ביותר לתינוק. משרד הבריאות טוען כי כמעט כל אם מסוגלת להניק. המדיניות הרשמית היא שרוב הבעיות שנשים מדווחות עליהן ניתנות לפתרון. טענות מסוג זה מייצרות לחץ חברתי להניק, בטענה שאישה שלא מניקה (מסיבות שונות) היא "אמא פחות טובה". יש נשים שלא מצליחות להתמודד עם הקשיים המלווים את ההנקה, או שההנקה לא תמיד מצליחה. במקרים כאלה לפעמים הלחץ להניק גורם ליותר נזק מתועלת. האם, הנחושה להניק, לא ישנה, כאובה, מייצרת תהליך של ניכור כלפי ההאכלה (בגלל הכאב, ועוגמת הנפש) התינוק לא מקבל את מה שהוא צריך, לא גדל ובוכה כל הזמן. משפחות מוציאות סכומי כסף גדולים על יועצות הנקה שלא תמיד מצליחות למצוא פתרון. אמהות טענו כי הנזק שהסבו לעצמן, לתינוקות שלהן, ולבני המשפחה בגלל ההתעקשות להניק, למרות הקושי, עלה על היתרון הצפוי בהנקה. נשים סיפרו שכאשר החליטו בסופו של דבר לוותר, הן והתינוקות שלהן התחילו מייד לפרוח.
הערות שוליים

↑  קשיים בהנקה: הסוד שאף אחד לא מדבר עליו, באתר און לייף, ‏8 בנובמבר 2016
↑  משרד הבריאות, חשיבות ההנקה, באתר משרד הבריאות
↑  קשיים בהנקה – כשההנקה מעיקה או כואבת: התמודדות עם הנקה מהנה, באתר birth.org.il, ‏23 בפברואר 2017
↑  בת חן אפשטיין אליאס, הקרב על החלב, באתר ישראל היום, ‏יולי 2018
↑  Ember, Carol (2003). "Breast-feeding practices in the west". Encyclopedia of medical anthropology: Health and Illness in the World's Cultures. Springer. pp. 234. ISBN 9780306477546.
↑  . U.S. Department of
Health and Human Services, Strategies to Prevent Obesity and Other Chronic Diseases: The CDC Guide to Strategies to Support Breastfeeding Mothers and Babies., Center for Disease Control and Prevention, 2013
↑  קשיים בהנקה, באתר שירותי בריאות כללית
↑  קשיים נפוצים, באתר www.shamir.org
↑  משרד הבריאות, אתגרים בהנקה, באתר משרד הבריאות
↑  מיכל קלינגר-יועצת הנקה IBCLC, דלקת בשד בהנקה - איך מטפלים ולמה זה קורה? - תינוק ישראלי, באתר www.israelibaby.co.il
↑  הנקה בתקופות לחץ וחרדה, באתר שירותי בריאות כללית
↑  משרד הבריאות, עצות להנקה נכונה, באתר משרד הבריאות
↑  אביבה לורי. צילום: עדי מזן, בשביל החלב, באתר הארץ, 17 בנובמבר 2003
↑  Hanna Rosin, The Case Against Breast-Feeding, The Atlantic, ‏2009-04-01 (באנגלית אמריקאית)
↑   מגי אוצרי, נזקי אובססיית ההנקה | דעה, באתר הארץ, 7 במאי 2016
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
קתרין פאר

קתרין פּאר (באנגלית: Catherine Parr; ‏1512 - 5 בספטמבר 1548)  הייתה מלכת אנגליה ואירלנד, האחרונה מבין שש נשותיו של המלך הנרי השמיני. היא מלכה מ-12 ביולי 1543 ועד מותו של הנרי ב-28 בינואר 1547.
קתרין  נהנתה ממערכת יחסים קרובה עם שלושת ילדיו של הנרי השמיני: מרי, אליזבת ואדוארד. קתרין פאר הייתה אישה משכילה והייתה מעורבת באופן אישי בחינוך של אליזבת ואדוארד. היא השקיעה זמן ומשאבים רבים בלימודיהם ודאגה שיקבלו את ההשכלה הטובה ביותר שניתן היה להשיג באותה תקופה. כשהנרי היה במסע מלחמה בצרפת ב-1544, מונתה קתרין לעוצרת הממלכה.
ביוגרפיה

קתרין הייתה בתו של סר תומאס פאר מקנדל ואשתו מוד גרין. אביה נפטר כשהייתה בת חמש. לקתרין היו אח בשם ויליאם ואחות בשם אן. קתרין פאר זכתה לחינוך ראשוני דומה לזה של נשים אצילות אחרות באותה תקופה. קתרין רכשה שליטה מרשימה בשפות כגון צרפתית, לטינית (שבה אף הלחינה יצירות מוזיקליות) ואיטלקית, ואף החלה ללמוד ספרדית לאחר שהוכתרה כמלכה.
ב-1529, בגיל 15 היא נישאה לראשונה לאדוארד, לורד בורו (Borough), אשר נפטר באותה שנה. בין השנים 1530-1543 הייתה קתרין נשואה לג'ון נוויל, לורד לטימר, שנפטר ב-1543. לקתרין לא היו ילדים מנישואיה הראשונים, אך היא הייתה אם חורגת לילדיו של בעלה. כאלמנה עשירה ובעלת מעמד, מיהרה קתרין לנסות ולמצוא שידוך נוסף, כדי להגן על אחוזותיה. בגיל 30 הכירה את סר תומאס סימור (אחיה של ג'יין סימור אשתו השלישית של הנרי) והחלה ביניהם מערכת יחסים רומנטית. מערכת היחסים נמשכה זמן מה והשניים נועדו להינשא.
המלך הנרי פגש את ליידי לטימר, כשהגיעה לחצרו במטרה להתחנן על חייה של גיסתה, שבגדה בבעלה ויליאם פאר. הנרי ראה אותה, התאהב בה וביקש להינשא לקתרין בעצמו. הוא העריך את טוב ליבה, חוכמתה הרבה ובעיקר העריך כי תהיה חברה מנחמת לשנותיו האחרונות. חרף אהבתה לסר תומאס סימור וכוונתם להינשא, אולצה קתרין לקבל את הצעת המלך ולהינשא לו. קתרין נישאה להנרי ה-8 ב-12 ביולי 1543, בארמון המפטון קורט. קתרין לקחה על עצמה תפקיד של אחות רחמניה להנרי, סעדה אותו בתחלואיו וגם שימשה כאם חורגת לילדיו מנישואיו הקודמים. קתרין הצליחה לשקם את יחסיו של הנרי עם בנותיו מרי ואליזבת והם בילו חגי מולד יחדיו בחצרו כמשפחה מאוחדת. קתרין הייתה פרוטסטנטית בנטייתה הדתית, וכתבה כמה חיבורים בנושאי רפורמות של הנצרות הקתולית.
הנרי נפטר ב-28 בינואר 1547 כשלצדו קתרין וילדיו. לאחר מות הנרי נישאה קתרין לאהובה משכבר - תומאס סימור, לראשונה בחייה מתוך אהבה. הנישואין לתומס התבררו כבעייתיים: תומאס היה רודף נשים ובמיוחד גילה חיבה יתרה לנסיכה הצעירה אליזבת, כשזו גרה בביתם. קתרין נכנסה להריון בפעם הראשונה בגיל 36 אך נפטרה מסיבוכים כתוצאה מן הלידה ב-5 בספטמבר 1548. התינוקת שנולדה, נקראה בשם מרי, אך כיוון שלא ידוע עליה פרטים נוספים לאחר 1549, היסטוריונים מעריכים כי מתה בהיותה ילדה.
סר תומאס סימור, בעלה של קתרין פאר, הוצא להורג באשמת בגידה ב-1549.
קתרין פאר, ציור מסביבות 1545
קיס רייוורס

קורנלוס (קיס) ברנרדוס רייוורס (בהולנדית: Cornelus Bernardus Rijvers, 27 במאי 1926 (ברדה) – 4 במרץ 2024) היה כדורגלן הולנדי, ששיחק בעמדת הקשר. נודע בעיקר כשחקן סנט אטיין ולאחר מכן כמאמן פ.ס.וו איינדהובן ונבחרת הולנד.
קריירת משחק

רייוורס ערך את הופעת הבכורה שלו בנאק ברדה. לאחר מכן שיחק גם בסנט אטיין, ובפיינורד. הוא זומן לנבחרת הולנד ושיחק בשורותיה באולימפיאדת לונדון (1948).
ב-1950 הפך רייברס לפורץ דרך, כאשר הפך לאחד מהשחקנים ההולנדים הראשונים ששיחקו כדורגל מקצועני עם העברתו לסנט אטיין. ההתאחדות הכדורגל ההולנדית השעתה אותו על כך מלשחק בנבחרת הלאומית, מכיוון שבאותו זמן לא אפשרו לשחקנים מקצוענים לשחק בנבחרת הלאומית. ורק ב-1957 הוא שב לשחק בנבחרת.
קריירת אימון

כמאמן רייברס החל את הקריירה בטוונטה ואימן את הקבוצה במשך שש שנים, עם תוצאות טובות. לאחר מכן הוא עבר לפ.ס.וו איינדהובן אותה הוביל לזכייה בגביע אופ"א בעונת 1977/1978. כמו כן, הוא זכה עם פ.ס.וו בשלוש אליפות בליגת העל ההולנדית, ב-1975, 1976 ו-1978, ובדאבל ב-1976. לאחר שעזב את פ.ס.וו, הוא עבר לאמן את הנבחרת ההולנדית וקידם שחקנים צעירים כמו רונאלד קומאן, רוד חוליט ומרקו ואן באסטן. הולנד לא הצליחה להעפיל ליורו 1984, כאשר הייתה בעלת הפרש שערים טוב יותר משל ספרד עד למחזור המוקדמות האחרון, אולם לאחר ניצחונה של ספרד 12-1 על מלטה, סיימה הולנד במקום השני. לאחר מכן פוטר רייברס על ידי ההתאחדות הכדורגל ההולנדית והוחלף על ידי רינוס מיכלס. אריק טן האך ציין את רייברס בין המאמנים שהיוו השראה לקריירת האימון שלו.
רייוורס נפטר ב-4 במרץ 2024, בגיל 97.
תארים וזכיות > שחקן

נאק ברדה
מחלקה ראשונה: 1945/46
סנט אטיין
זכייה באליפות בליגת העל הצרפתית: 1956/57
זכייה בקופה דה פראנס: 1961/62
תארים וזכיות > מאמן

זכייה באליפות בליגת העל ההולנדית: 1974/75, 1975/76, 1977/78
זכייה בגביע ההולנדי: 1973/74, 1975/76
גביע אופ"א: 1977/78
תארים וזכיות > פרסים אישיים

פרס רינוס מיכלס: 2004
הערות שוליים

↑  Olympedia – Kees Rijvers, www.olympedia.org
↑  "Rijvers (95) kijkt niet naar Oranje: 'Ik hou niet van schuifie-schuifie-voetbal'". nos.nl (בהולנדית). 2021-06-07. נבדק ב-2022-08-02.
↑  "Eindelijk is er de biografie van voetbalpionier Kees Rijvers". nos.nl (בהולנדית). 2016-05-13. נבדק ב-2022-08-02.
↑  "Het Gouden Binnentrio". RSSSF. נבדק ב-2022-08-02.
↑  "Erik ten Hag reveals four coaching inspirations".
↑  "PSV-legende Kees Rijvers op 97-jarige leeftijd overleden". BD. 4 במרץ 2024. נבדק ב-4 במרץ 2024. {{cite news}}:  (עזרה)
↑  "Met Rijvers verdwijnt het laatste lid van het 'Gouden Binnentrio' van Oranje". NU (בהולנדית). 2024-03-04. נבדק ב-2024-03-04.
↑  https://www.reuters.com/sports/soccer/former-netherlands-player-coach-rijvers-dies-aged-97-2024-03-04/
| --- | --- |
בקרת זהויות :  GND: 1124412646  NTA: 183770609  VIAF: 737148632963730630003   WorldCat (עם VIAF): 737148632963730630003 
רייוורס ב-1957
רבקה שטורמן

אין תמונה חופשית
רבקה שְׁטוּרְמן (1903, ורשה, פולין - ט' בטבת תשס"א, 3 בינואר 2001, עין חרוד מאוחד) הייתה כוריאוגרפית ישראלית, מחלוצי המחול העברי בארץ ישראל.
קורות חיים

שטורמן נולדה בשנת 1903 בעיר ורשה שבפולין. משם היגרה עם משפחתה לברלין, ובגיל 17 הצטרפה לתנועת נוער יהודית בגרמניה. כבר בצעירותה התנסתה בכוראוגרפיה ולמדה מחול בשאיפה להיות מורה למחול. בתנועת הנוער היהודית בגרמניה פגשה שטורמן לראשונה את גורית קדמן, שהגיעה במשלחת מארץ ישראל לגרמניה. בהמשך הקימו השתיים את תנועת ריקודי העם הישראלית בגרמניה.
שטורמן חלמה להיות חלוצה בארץ ישראל בעקבות מפגשה עם השליחים מהארץ, והחליטה ללמוד עברית, גננות לילדים וחקלאות. בשנות חייה בגרמניה הכירה את מנחם שטורמן (1898~–1964), יליד רוסיה שעלה לארץ בילדותו, אשר למד שם וטרינריה. שנים לאחר היכרותם השניים נישאו.
בשנת 1929 עלתה שטורמן לארץ ישראל יחד עם אחותה הגדולה אווה ובעלה מנחם, עמו התיישבה במושב כפר יחזקאל שבעמק יזרעאל. לאחר שמונה שנים של מגורים בכפר יחזקאל, עברו מנחם ורבקה שטורמן לקיבוץ עין חרוד. שם נולדו שני ילדיהם – דליה וחיים.
בשנת 1964 התאלמנה. היא נשארה לגור בעין חרוד עד סוף ימיה, ושם נקברה. בשנה האחרונה לחייה עברה שטורמן לבית אבות בקיבוץ שדה נחום. היא נפטרה בשנתה ב-3 בינואר 2001, ונקברה בקיבוץ עין חרוד מאוחד.
קריירה

לאחר עלייתה לארץ רבקה חקרה ויצרה את התנועה העממית-הישראלית. גם בארץ ישראל המשיכה רבקה ליצור ולהפיץ את הריקוד העממי הישראלי, שאותו פיתחה עוד בצעירותה. זו הייתה תחילתם של ריקודי העם בארץ. את הרצון העז ליצור ריקודים חדשים פיתחה בעבודתה בגן הילדים, כאשר הילדים היו רוקדים בהדרכתה לצליליהם של שירים גרמניים. בשנת 1942 הוזמנה שטורמן לבית הספר בקיבוץ גבע כדי ליצור ריקודים להצגת סיום שנת הלימודים שהעלו התלמידים. אירוע זה היה משמעותי והשפיע על תחילת דרכה של היוצרת המתחילה.
בשנת 1944 הציגה רבקה בחג המחולות הראשון בקיבוץ דליה את המחולות הראשונים, ביניהם "הגורן" ו"אני רועה צאני". בשנת 1947 חיברה שטורמן את הריקוד "דבקה גלבוע" בהשפעת הקרבות הכבדים על הר הגלבוע למוזיקה של עמנואל עמירן. בשנת 1949 הקימה להקת מחול בחטיבת הראל בגדוד הפורצים. חיילי הפלמ"ח מגדוד זה ביצעו לראשונה את הריקודים האלה, שחוברו על ידי שטורמן: "דודי לי" ו"אתי לבנון".
במשך שנים, שטורמן הדריכה גננות ומורות על יצירת מחול לילדי בית ספר ולגיל הרך. בשנות ה-50 של המאה ה-20 יצרה מחולות לחגים שבוצעו באירועי יום העצמאות השלישי למדינה בקיבוץ לוחמי הגטאות.
גם בגיל מתקדם המשיכה שטורמן לפעול בתחום המחול: היא הרקידה קשישים, ואף הקימה להקה שהופיעה ברחבי הארץ. כשהפסיקה ליצור יצירות חדשות, החלה ללמוד רפואה משלימה ושיאצו. לפני מותה זכתה שטורמן לקרוא בספר "קומה אחא" שנכתב על חייה ויצירותיה בידי רינה שרת.
לקריאה נוספת

רנה שרת, קומה אחא: דרך רבקה שטורמן במחול, תל אביב: הקיבוץ המאוחד, 1988.
רות גרינברג, "התפתחותו של המחול העממי בארץ ישראל ומפעלה של רבקה שטורמן", בתוך: ציון עוקשי, סיגלית רוזמרין, ישראל רוזנסון (עורכים), במשעולי עבר יהודי: מחקרים וזיכרונות לכבודו של ד"ר צבי גסטוירט, ראש מכללת אפרתה, ירושלים: מכללת אפרתה, תשס"ו, עמ'297–320.
ספי בר לב, "רבקה שטורמן (1903–2001)", פרסום של המרכז הבינתחומי לספורט - בית הספר להסמכות והשתלמויות, המועדון לספורט באוניברסיטת ת"א
הערות שוליים

1 2  ספי בר לב, רבקה שטורמן (1903–2001), פרסום של המרכז הבינתחומי לספורט - ביה"ס להסמכות והשתלמויות, המועדון לספורט באוניברסיטת ת"א
1 2 3 4 5 6 7  אביבה אורי, רבקה שטורמן ז"ל, באתר ארגון המרקידים והכוראוגרפים לריקודי עם בישראל ובתפוצות (ארכיון)
↑  עליו ראו הקובץ מנחם שטורמן: לזכרו, עין חרוד: הקיבוץ המאוחד, תשכ"ה; ד"ר מנחם שטורמן, על המשמר, 11 ביוני 1964 (נקרולוג).
| --- | --- |
בקרת זהויות :  NLI: 987007278369305171  GND: 119260670  ISNI: 0000 0000 2930 9088  LCCN: n89608114  NTA: 29659427X  VIAF: 55753760   WorldCat (עם VIAF): 55753760
רודי חדד

רודי חדד (בצרפתית: Rudy Haddad; נולד ב-5 בפברואר 1985) הוא כדורגלן עבר צרפתי-ישראלי ששיחק בעמדת הקשר.
קריירה

חדד נולד בפריז למשפחה ממוצא יהודי-תוניסאי, גדל במועדון הנוער של הקהילה היהודית, מכבי פריז, וב-2001 עבר למחלקת הנוער של פריז סן-ז'רמן. בשנת 2004 עלה לקבוצה הבוגרת, במדיה צבר 9 הופעות בליגת העל הצרפתית. לזכותו של חדד גם הופעה אחת בנבחרת הצעירה של צרפת. בעונת 2006/2007 הושאל לואלנסיאן לעונה אחת.
ביולי 2007 הגיע חדד לישראל וחתם במכבי תל אביב תמורת חצי מיליון אירו. במכבי תל אביב נחשב חדד תחילה כשחקן זר, אך לאחר מספר חודשים קיבל אזרחות ישראלית. בעונה הראשונה במכבי תל אביב בלט חדד, כאשר בישל 11 שערים והבקיע שער אחד. במחצית הראשונה של העונה הבאה ירדה יכולתו, והוא פתח בארבעה משחקים בלבד, בהן רשם בישול אחד ושער אחד בגביע הטוטו. בינואר 2009 הושאל עד תום העונה לשאטורו, שנאבקה על הישארות בליגה השנייה בצרפת. בתום תקופת ההשאלה שוחרר חדד ממכבי תל אביב וחתם על חוזה חדש בשאטורו.
ביוני 2011 חתם על חוזה לשלוש שנים בקבוצת אוסר מהליגה הבכירה בצרפת. בעונתו הראשונה בקבוצה שותף בעשרה משחקים ולא הצליח לסייע לקבוצה להינצל מירידה לליגת המשנה. בעונת 2012/2013 ערך 21 הופעות בליגת המשנה וכבש שני שערים, ובעונתו האחרונה במועדון שיחק ב-18 משחקי ליגה ולא כבש.
לאחר יותר משנה שלא שיחק, ב-17 באוגוסט 2015 חזר חדד לישראל וחתם בהפועל אשקלון מהליגה הלאומית. בעונת 2015/2016 כבש שלושה שערי ליגה ובסופה העפיל עם הקבוצה לליגת העל. במחזור הנעילה של עונת 2016/2017 כבש חדד את שערו היחיד בעונה זו, בניצחון 2–1 על עירוני קריית שמונה, אשר הבטיח את הישארותה של הקבוצה בליגת העל. בתום עונת 2017/2018 ירד עם הקבוצה לליגה הלאומית ופרש ממשחק פעיל.
תארים אישיים

מלך הבישולים של ליגת העל: 2007/2008
קתרין סטוקט

| --- | --- |

קתרין סטוקט מרצה באוניברסיטת אלבמה ב-2014
 לידה:  1969 (בת 55 בערך) ג'קסון, ארצות הברית 
 מדינה:  ארצות הברית 
 מקום לימודים:  אוניברסיטת אלבמה, Murrah High School, Jackson Preparatory School 
 שפות היצירה:  אנגלית 
 יצירות בולטות:  העזרה 
 תקופת הפעילות:  מ-2009 
 
קתרין סטוקט (באנגלית: Kathryn Stockett; נולדה ב-1969) היא סופרת אמריקאית. ידועה בזכות ספר הביכורים שלה, "העזרה", שעלילתו עוסקת בחייהן של עוזרות-בית אפרו-אמריקניות בג'קסון שבמיסיסיפי, שבהמשך עובד לסרט.
ביוגרפיה

סטוקט גדלה בג'קסון שבמיסיסיפי. בילדותה גודלה על ידי עוזרת אפרו-אמריקנית, במקום אמה. חוויות הילדות שלה הם הבסיס לעלילת ספרה. לאחר שסיימה את לימודיה באוניברסיטת אלבמה עם תואר ראשון באנגלית וספרות, היא עברה לניו יורק, שם עבדה בהוצאה לאור של מגזין שיווק. בניו יורק היא פגשה והתחתנה עם קית' רוג'רס. הם התגרשו ב-2011. נכון ל-2012 מתגוררת סטוקט עם בתה באטלנטה.
נגד סטוקט הוגשה תביעה בבית המשפט של מיסיסיפי על ידי אבילן קופר, עוזרת אמריקאית אפריקאית שעבדה בביתו של אחיה של סטוקט. נטען כי סטוקט השתמשה בדמות שלה עבור הספר. בית המשפט דחה את התביעה בטענה של התיישנות. סטוקט הכחישה את הטענה ואמרה שהיכרותה עם קופר הייתה קצרה ביותר.
רודי ון גלדר

| --- | --- |

רודי ון גלדר (שלישי משמאל) ורוג'ר דוסון (לצדו), עם צוות אולפן Englewood Cliffs ב-1976
 לידה:  2 בנובמבר 1924 ג'רזי סיטי, ארצות הברית 
 פטירה:  25 באוגוסט 2016 (בגיל 91) Englewood Cliffs, ארצות הברית 
 מוקד פעילות:  ארצות הברית 
 תקופת הפעילות:  מ-1952 
 מקום לימודים:  אוניברסיטת סאלוס 
 סוגה:  ג'אז 
 חברת תקליטים:  בלו נוט 
 פרסים והוקרה:  פרס גראמי של חבר הנאמנים (2012)  פרס פול אקט  אמני הג'אז של NEA 
 פרופיל ב-IMDb
 
רודי ון גלדר (באנגלית: Rudy Van Gelder;‏ 2 בנובמבר 1924 – 25 באוגוסט 2016) היה טכנאי קול אמריקאי המתמחה בג'אז. מוזכר פעמים רבות כגורם "מאחורי הקלעים" בעל ההשפעה הגדולה ביותר על צליל הקלטות הג'אז, בעיקר ההקלטות הקלאסיות של סוף שנות החמישים וראשית שנות השישים. גלדר הקליט באולפניו מאות תקליטים עבור חברות מובילות כבלו נוט, ורב רקורדס, פרסטיז' ואימפולס. הוא הקליט, בין היתר, את A Love Supreme של ג'ון קולטריין, את "'Moanin" של שליחי הג'אז, את תקליטי "החמישייה הגדולה הראשונה" של מיילס דייוויס, את ת'לוניוס מונק, סאני רולינס, ויין שורטר, פרדי האברד, פרעה סנדרס ורבים אחרים.
תולדות חייו

ון גלדר נולד וחי בג'רזי סיטי, ניו ג'רזי. כנער היה חובב רדיו וחובב ג'אז. הוא למד להיות אופטומטריסט אך ב-1952 החל לעבוד כעוזר טכנאי קול בחברת בלו נוט. עד מהרה הפך להיות טכנאי קול במשרה מלאה ופתח אולפן הקלטות עצמאי בביתו.
ב-1959 איתר מבנה גדול ב־Englewood Cliffs שבניו ג'רזי. ון גלדר הקים במבנה, שנבנה בהשראת פרנק לויד רייט והיה בעל אקוסטיקה משובחת, את אולפנו. ון גלדר העניק שירותי הקלטה לחברות ואמנים רבים ופיתח שיטות הקלטה שיתאימו לאופי, לגוון ולמנעד הצלילים של כל כלי נגינה. בפרט נרשמת לזכותו הקלטה צלולה, עשירה ובהירה של כל כלי וכלי ותחושת חמימות ובהירות. כל זאת תוך יכולת להתאים עצמו לאמנים שונים.
בין 1953 ו-1967 היה אחראי על כמעט כל ההקלטות של "בלו נוט", אולם מאז סוף שנות השישים גדל מאוד היצע טכנאי ואולפני הקול ואולפני ון גלדר התקשו לעמוד בתחרות. עם זאת המשיך ון גלדר לפעול במשך שנים רבות והוציא מחדש הקלטות קלאסיות של חברת פרסטיז' (כיום "קונקורד רקורדס"), בעיקר של קולטריין, תחת המותג "Rudy Van Gelder Remasters".
הערות שוליים

↑  ביוגרפיה ודיסקוגרפיה באתר Allmusic
| --- | --- |
בקרת זהויות :  NLI: 987011337852805171  PLWABN: 9810660938405606  BIBSYS: 2111536  GND: 133648508  ICCU: TSAV471001  ISNI: 0000 0000 1969 1076  LCCN: no00020144  MusicBrainz: f0707f1d-55e1-46b6-8a9c-05d508e09a73  SUDOC: 261837362  VIAF: 62743208   WorldCat (עם VIAF): 62743208
קתרין פלורי

קתרין פלורי-ואשון (בצרפתית: Catherine Fleury-Vachon; נולדה ב-18 ביוני 1966, פריז) היא ג'ודוקא-עבר צרפתייה, שהתחרתה במשקל עד 61 ק"ג.
קריירה

פלורי זכתה באליפות העולם ובאליפות אירופה בשנת 1989. גם באולימפיאדת ברצלונה זכתה במדליית הזהב, לאחר שגברה בקרב הגמר על יעל ארד. בכך הייתה לאדם הצרפתי הראשון שזוכה במדליית זהב אולימפית בענף הג'ודו, ולאישה הראשונה בצרפת שזוכה במדליית זהב הן במשחקים האולימפיים, הן באליפות העולם והן באליפות אירופה, בענף כלשהו.
הישגים גבוהים נוספים אליהם הגיעה כוללים מדליות ארד באליפויות העולם שנערכו ב-1991 וב-1995 ובאליפויות אירופה שנערכו ב-1993 וב-1995 ומדליית כסף באליפות אירופה ב-1996. באותה שנה פרשה מפעילות ספורטיבית.
קרחון אלווארז

| --- | --- |
אין תמונה חופשית
 מידע כללי
 מיקום:  אזור הברית האנטארקטית 
 קואורדינטות:  70°53′00″S 162°19′59″E﻿ / ﻿70.8833°S 162.333°E﻿ / -70.8833; 162.333
  (למפת אנטארקטיקה מוגדלת) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיקרחון אלווארז(למפת אנטארקטיקה רגילה) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיקרחון אלווארז
 
קרחון אלווארז או קרחון אלוורז (באנגלית: Alvarez Glacier) הוא קרחון יובלי, ברכס אקספלוררז, בהרי באוורס שבאנטארקטיקה.
הקרחון זורם מהצד הדרום מערבי של פסגת סטאנוויקס ונשפך לקרחון רניק, צפונית לקרחון שיהאן.
הקרחון ממוקם בחוף פנל.
היסטוריה > גילוי הקרחון

הקרחון מופה לראשונה על ידי הסקר הגאולוגי של ארצות הברית, בהתבסס על סקרים על הקרקע ועל תצלומי אוויר שבוצעו על ידי צי ארצות הברית בשנים 1962–1960.
היסטוריה > מקור השם

שמו של הקרחון ניתן לו על ידי הוועדה המייעצת לשמות אנטארקטיים. הקרחון נקרא על שמו של סגן חוזה א. אלווארז (Jose A. Alvarez) מהצי הארגנטינאי, שהיה חזאי מזג אוויר במהלך השנה הגאופיזית הבינלאומית, בתחנת המחקר אמריקה הקטנה V בשנת 1957.
רודי גוטנדורף

רודולף "רודי" גוטנדורף (בגרמנית: Rudolf "Rudi" Gutendorf;‏ 30 באוגוסט 1926 – 13 בספטמבר 2019) היה כדורגלן ומאמן כדורגל גרמני, שנודע כמאמן שאימן את המספר הגבוה ביותר של נבחרות לאומיות - 21.
קריירה

גוטנדורף, יליד קובלנץ שבגרמניה, שיחק במשך 9 שנים עבור TuS נויינדורף, מועדון מעיר הולדתו.
בשנת 1953 פרש גוטנדורף מכדורגל והחל לקחת חלק בקורס אימון בהדרכתו של זפ הרברגר. בשנת 1954 קיבל רישיון מאמן. במשך 48 השנים הבאות אימן גוטנדורף נבחרות לאומיות וקבוצות רבות. ההישג הגבוה ביותר אליו הגיע גוטנדורף כמאמן הוא זכייה בגביע אוקיאניה לאומות 1980, יחד עם נבחרת אוסטרליה. בנוסף, הוא המאמן הזר הראשון שאימן ביפן, כשאימן את יומיורי בשנים 1984–1985.
נפטר ב-13 בספטמבר 2019.
תארים כמאמן

גביע אוקיאניה לאומות (1): 1980
ריי וילסון (כדורגלן)

ריי וילסון (באנגלית: Ray Wilson;‏ 17 בדצמבר 1934 - 15 במאי 2018) היה כדורגלן אנגלי ששיחק בעמדת המגן השמאלי והיה שותף מלא לזכיית נבחרת אנגליה במונדיאל 1966.
קריירת משחק

וילסון נולד בשיירברוק. עם סיום לימודיו התחיל לעבוד כאיש רכבת מתלמד, אך בעודו משחק כדורגל כחובב, נצפה על ידי סקאוט של האדרספילד טאון. הוא שילב בין עבודת רכבת בלילות ואימונים עם האדרספילד בימים, לפני שגויס לשירות הצבאי 
לשנתיים. מאמן האדרספילד דאז, ביל שאנקלי, זיהה את יתרונותיו כמגן שמאלי זריז וחזק עם שליטה טובה בשתי רגליו, וילסון הוחתם על חוזה מקצועני עם המועדון לאחר שחרורו מהצבא.
הופעת הבכורה שלו הייתה מול מנצ'סטר יונייטד ב-1955. שנתיים לאחר מכן הפך וילסון לשחקן הרכב ראשון קבוע בהאדרספילד.
ב-1964 עבר וילסון לאברטון. הוא זכה עם הקבוצה בגביע ה-FA ב-1966 והגיע עמה לגמר שוב ב-1968.
ב-1969 עבר לאולדהאם.
קריירת משחק > נבחרת אנגליה

באפריל 1960 השתתף וילסון במשחקו הראשון בנבחרת אנגליה, מול נבחרת סקוטלנד שהסתיים בתיקו 1-1. 
לאחר מכן הפך לשחקן קבוע בהרכב הנבחרת. עד למעברו לאברטון ב-1964 שיחק וילסון 30 פעמים בנבחרת אנגליה, ועד היום הוא שחקן האדרספילד עם מספר ההופעות הבינלאומיות הרב ביותר. 
הוא שיחק בנבחרת אנגליה במונדיאל 1962 ובמונדיאל 1966, ובסך הכל השתתף ב-68 משחקים בינלאומיים. בשעת זכייתה של נבחרת אנגליה באליפות העולם היה וילסון, בן ה-32, השחקן נבחרת אנגליה המבוגר ביותר.
חיים אישיים ועיטורים

וילסון היה נשוי לפאט ואב לשניים. התגורר בסליית'וייט, ליד האדרספילד.
בשנת 2000, בעקבות לחץ תקשורתי שקרא לעטר את חמשת שחקני הנבחרת של 1966 שעוד לא עוטרו, זכה וילסון להיכנס למסדר האימפריה הבריטית לצד אלן בול, רוג'ר האנט, נובי סטיילס וג'ורג' כהן.
בשנת 2008 נכלל וילסון בהיכל התהילה של הכדורגל האנגלי.
נפטר ב-15 במאי 2018.
קפארונס

| --- | --- |

 
 מאכלים
 סוג:  מרק, מזון 
 מוצא:  ספרד 
 
קפארונס (בספרדית: Caparrones) הוא תבשיל (מרק/נזיד) ספרדי העשוי מקפארון (caparrón), שהוא סוג של שעועית אדומה ומנקניקית צ'וריסו מתובל.
מאפיינים

גם השעועית וגם הנקניקייה, שניהם התמחויות מקומיות של אזור לה ריוחה הספרדי. צורתה של שעועית קפארון קצרה ועגולה יותר משעועית אדומה נפוצה. התבשיל נחשב לאחד המאכלים החשובים ביותר בבישול של אזור ריוחה.
ניתן להשוות את חשיבותו התרבותית באזור לפבדה האסטורית. תדמית הקפארונס קשוה לכוח גופני, כמו גם לנפיחות. יש כמה מסעדות ופונדקים בלה ריוחה שנושאים את השם "הפונדק של קפארונס" בספרדית: Mesón los Caparrones.
גידול

זן שעועית זה גדל באופן נרחב במטעים סביב לה ריוחה, והמפורסמים ביותר הם מאנגואינו (אנ'), שם מתקיים פסטיבל שנתי לכבוד פולי השעועית הללו.
מוטות שמכינים מענפי עצים כמו צפצפה או מענפי שיחים כמו סמבוק ומשמשים לתמיכת צמיחת הצמח נקראים palos de caparrón (מוטות קפארון). המוטות הללו נשמרים משנה לשנה קשורים בצרורות ונקראים גווילאס. ישנם גם סוגים של צמחי קפארון הנקראים sin palo (ללא עמוד) מכיוון שאינם גדלים מאוד לגובה ולכן אינם דורשים תמיכה מלאכותית.
ראו גם

פבדה